Author: administrator
Last saved by: viktoria.radvanska
Company: Abyss

Predkladacia správa

Vláda SR v svojom programovom vyhlásení stanovila pre oblasť dopravy, pôšt, telekomunikácií a informačnej spoločnosti ako jednu z priorít: 
 
 „V oblasti spolupráce s EÚ, v súlade so strategickými cieľmi Slovenskej republiky, sa vláda bude aktívnou účasťou svojich zástupcov na všetkých úrovniach plnohodnotne podieľať na tvorbe legislatívy EÚ a v rámci členstva v medzinárodných organizáciách bude pokračovať v rozširovaní spolupráce v oblasti dopravy, pôšt, telekomunikácií a informačnej spoločnosti.“ 
 
Zároveň v zahraničnej politike „bude presadzovať efektívny multilateralizmus. Bude podporovať posilnenie postavenia medzinárodných organizácií univerzálneho charakteru, predovšetkým OSN.“
 
V súlade s týmto programom spracovalo MDPT SR v spolupráci s MZV SR  materiál o naplnení jednej z uvedených úloh. 
 
V roku 2010 sa uskutoční 37. Valné zhromaždenie Medzinárodnej organizácie civilného letectva (ICAO). Slovenskej republike sa otvára možnosť predložiť kandidatúru do volieb Rady ICAO, ktorá je najvyšším riadiacim orgánom tejto odbornej organizácie pridruženej k OSN a združujúcej 190 krajín sveta. Činnosť organizácie určuje zásadné smerovanie civilného letectva v súlade s Dohovorom o medzinárodnom civilnom letectve.
 
Z právneho hľadiska a hľadiska nástupníckych práv a záväzkov je Slovenská republika spolu s Českou republikou  zakladajúcim členom tejto organizácie. Po rozdelení Československa boli v r. 1993 vykonané potrebné nástupnícke úkony.
 
Na pôde Rady ICAO sa uskutočňuje spolupráca najmä menších krajín formou rotačných skupín.  Túto prax si osvojili aj krajiny strednej a juhovýchodnej Európy (Česká republika, Maďarsko, Rumunsko, Slovenská republika a Slovinsko). Pravidlá ich spolupráce sú zakotvené v Memorande o porozumení (MOU), Praha, 3. novembra 1993 v znení zo 16. januára 2002. V súlade s týmto MOU by mala SR kandidovať do Rady ICAO v r. 2010 a vystriedať tak Rumunsko, ktoré túto rotačnú skupinu reprezentuje v súčasnosti.
 
Nakoľko táto kandidatúra si vyžaduje určitú postupnosť krokov a zabezpečenie finančného krytia s dostatočným časovým predstihom, materiál obsahuje informácie potrebné na to, aby vláda mohla o kandidatúre rozhodnúť. 
 
Materiál vzhľadom na jeho charakter nemá environmentálny vplyv ani vplyv na zamestnanosť a podnikateľské prostredie. Finančné vplyvy sú podrobne rozpracované a kvantifikované v Prílohe č.4.